Nodir Devonbegi madrasasi (Samarqand davlat muzey-qoʻriqxonasi)
'''Nodir Devonbegi madrasasi''' - "Samarqand" davlat muzey-qoʻriqxonasi tizimidagi tarixiy obida. Nodir Devonbegi madrasasi 1986-yil tarixiy obidalar ro‘yxatiga kirib “Samarqand” davlat muzey-qo‘riqxonasi tizimiga o‘tgan. Nodir Devonbegi madrasasi XVII asrning 1630-1635-yillarida Buxoro xonligining devonbegisi Nodir Mirzo Tog‘ay Sulton tomonidan qurdirilgan. Madrasa Xoja Ahrori Valiy maqbarasi yonida qurilganligi uchun “Xoja Ahrori Valiy madrasasi”, deb ham yuritiladi. Xoja Ubaydullox Ahrori Valiy Toshkent viloyatining Bo‘stonliq tumanida 1404-yilda tavallud topgan va 895-hijriy yilning rajab oyi (1490-yil fevral oyining 21-kuni) da Urgut tumani hududidagi bir qishloqda vafot etgan. U kishining jasadlari Samarqand tumanidagi Xoja Kavshiy (Hozirgi Xoja Ahror) mozoriga olib kelinib, dafn etiladi. Keyinchalik, bu qabristonda uning yaqinlari va shogirdlari ham dafn etilgan. Madrasaning aynan shu manzilda barpo qilinishi sababi uning to‘rida Xoja Ahrori Valiyning xonaqohlari mavjud bo‘lgan. Mazkur madrasaning shu qo‘rg‘onda barpo etilishi Nodir Mirzo Tog‘ay ibn Sultonnnig Xoja Ahrori Valiyga bo‘lgan cheksiz hurmati belgisi, deb ham tushunmoq mumkin.